
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 11.10.2026, ora 08:00 – 12.10.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 12.10.2026, ora 07:00

RÂURI

Debitele au fost în creștere, ca urmare a precipitațiilor căzute în interval și propagării, pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Moravița, Caraș, Nera, Cerna, Suceava, Moldova și pe cele din bazinele superioare ale râurilor: Jiu, Olt, Argeș, Ialomița, Bistrița, Trotuș, Putna, Rm. Sărat, Buzău și pe unii afluenți din bazinul mijlociu al Oltului.

Pe celelalte râuri, debitele au fost relativ staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Vișeu, Bega, Olt, Argeș, Ialomița, Suceava, Moldova, cursurile Someșului Mic, Mureșului, Târnavei Mari, cursul superior al Buzăului, cursul superior și mijlociu al Bistriței, precum și cursul inferior al Bârladului, unde sunt cuprinse între 30 – 70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi, în general, în creștere, ca urmare a precipitațiilor în curs, celor prognozate și propagării.

Sunt posibile creșteri mai importante de niveluri și debite, pe unele râuri din zonele de deal și munte, mai ales pe cele din centrul și estul țării, ca urmare a precipitațiilor prognozate și propagării.

Nivelurile pe râuri la stațiile hidrometrice se vor situa sub COTELE DE ATENȚIE.

DUNĂRE

Debitul la intrarea în țară (secțiunea Baziaș) în intervalul 11 – 12.10.2026 a fost staționar, având valoarea de 1200 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în scădere la Gruia, Oltenița și pe sectoarele Bechet – Zimnicea și Cernavodă – Galați și staționare la Calafat, Giurgiu, Călărași și pe sectorul Isaccea - Tulcea.

Debitul la intrarea în țară (secțiunea Baziaș) va fi staționar (1200 m3/s).

În aval de Porțile de Fier debitele vor fi în creștere ușoară pe sectorul Gruia – Calafat, staționare la Bechet, Tr. Măgurele, Oltenița și pe sectorul Cernavodă – Tulcea și în scădere la Corabia, Călărași și pe sectorul Zimnicea - Giurgiu.

2. Situaţia meteorologică în intervalul 11.10.2026, ora 09:00 –12.10.2026, ora 06:00

Administraţia Naţională de Meteorologie (A.N.M.) a emis în data de 11.10.2026, la ora 10:00, Atenționarea Meteorologică nr. 166, conform căreia:

- INFORMARE METEOROLOGICĂ: ,, În intervalul 11 octombrie, ora 10 – 13 octombrie, ora 10, temporar va ploua în toate regiunile. Duminică (11 octombrie) ploile se vor extinde treptat dinspre vest și vor cuprinde cea mai mare parte a țării, iar luni (12 octombrie) vor fi mai ales în jumătatea de sud-est. Acestea vor avea și caracter de aversă, iar pe arii restrânse vor fi însoțite de descărcări electrice. La munte, la altitudini mai mari de 1500 m, vor fi precipitații și sub formă de lapoviță și ninsoare. Cantitățile de apă acumulate vor fi în general de 15...20 l/mp și pe alocuri vor depăși 30 l/mp. Temporar vor fi intensificări ale vântului, cu viteze la rafală în general de 45...50 km/h, local în est, sud-est și în extremitatea de sud-vest a teritoriului. La munte, cu precădere în Carpații Meridionali și de Curbură, la altitudini mari vor fi rafale de 70...90 km/h. Notă: vremea se va răci duminică (11 octombrie) în regiunile vestice și nord-vestice și sud-vestice, iar de luni (12 octombrie) și în restul zonelor.”

- COD GALBEN: ,, În intervalul 12 octombrie, ora 10:00 – 13 octombrie, ora 10:00, în cea mai mare parte a Munteniei, sud-estul Olteniei și în Carpații de Curbură vor fi ploi însemnate cantitativ. În intervale scurte de timp, dar mai ales prin acumulare, cantitățile de apă vor fi de 20...30 l/mp și pe arii restrânse de 40...50 l/mp.”

Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;

- ARGEŞ, BRAŞOV, BUZĂU, CĂLARAŞI, COVASNA, DÂMBOVIŢA, GIURGIU, IALOMIŢA, ILFOV, OLT, PRAHOVA, TELEORMAN, VRANCEA şi Municipiul BUCUREŞTI (14 prefecturi) – COD GALBEN.
ÎN ŢARĂ

Valorile termice diurne au scăzut semnificativ în vest și nord-vest și astfel în Banat, Crișana și nord-vestul Transilvaniei vremea a fost mai rece decât în mod normal pentru această dată (abateri negative de 2...5 grade). În restul țării valorile termice au fost asemănătoare sau au crescut ușor față de ziua precedentă, caracterizând o vreme cu mult mai caldă decât în mod normal (abateri pozitive de 6...12 grade). Înnorările au continuat să se extindă dinspre regiunile vestice, au cuprins majoritatea zonelor țării (exceptând sud-estul) și a plouat pe arii relativ extinse. Au fost mai ales averse, local în nord-est și pe spații mai mici în centru și sud însoțite de descărcări electrice. Cantitățile de apă au fost în general de 3...10 l/mp, iar în Maramureș, Transilvania, nord-vestul Moldovei și la munte pe arii restrânse au depășit 15...25 l/mp. Vântul a suflat slab și moderat, cu intensificări locale în Oltenia, Muntenia, Transilvania, Moldova și Dobrogea (rafale în general de 45...55 km/h), precum și în zona montană (rafale în general de 55...80 km/h și izolat de peste 100 km/h). Temperaturile maxime s-au încadrat între 12 grade la Șiria și 32 de grade la Giurgiu și Oltenița, iar la ora 6 se înregistrau valori termice cuprinse între 5 grade la Chișineu-Criș și Sânnicolau Mare și 19 grade la Sulina. A fost ceață, pe alocuri, dimineața în Crișana, Transilvania, Moldova, Dobrogea, iar noaptea izolat și în Banat, Oltenia, Muntenia și Maramureș.

Observație: de ieri dimineață, de la ora 6, au fost în vigoare 28 mesaje pentru fenomene meteorologice periculoase imediate după cum urmează:

- 25 atenționări cod galben, 10 emise de către SRPV Sibiu, 6 emise de către SRPV Bacău, 4 emise de către SRPV Cluj, 2 emise de către CNPM București pentru Muntenia, 1 emisă de către SRPV Craiova, 1 emisă de către SRPV Timișoara și 1 emisă de către SRPV Constanța;

- 3 avertizări cod portocaliu, 2 emise de către SRPV Sibiu și 1 emisă de către SRPV Bacău.

LA BUCUREŞTI

Vremea a fost în continuare cu mult mai caldă decât în mod normal pentru această dată (abateri pozitive de 10...11 grade). Cerul a fost senin pe parcursul zilei, cu înnorări începând din orele serii. Vântul a suflat slab până la moderat. Temperatura maximă a fost de 30 de grade la stația meteo Băneasa și 31 de grade la Filaret și Afumați, iar la ora 6 se înregistrau 15 grade la Filaret și Băneasa și 16 grade la Afumați.

3. Prognoza meteorologică în intervalul 12.10.2026, ora 09:00 –13.10.2026, ora 09:00

ÎN ŢARĂ

În vestul, nord-vestul și sud-vestul țării valorile termice vor fi comparabile cu cele din ziua anterioară, însă în rest vremea se va răci semnificativ. Cerul va avea înnorări și va ploua în Muntenia, cea mai mare parte a Dobrogei, Moldovei, Olteniei și Transilvaniei și izolat în celelalte regiuni. Ploile vor avea caracter de aversă și pe alocuri vor fi însoțite de descărcări electrice. Vor fi ploi însemnate în cea mai mare parte a Munteniei, sud-estul Olteniei și în Carpații de Curbură, astfel că în intervale scurte de timp, dar mai ales prin acumulare, cantitățile de apă vor fi de 20...30 l/mp și pe arii restrânse de 40...50 l/mp. La munte, cu precădere la altitudini de peste 1500 m, vor fi precipitații și sub formă de lapoviță și ninsoare. Vântul va sufla slab și moderat, cu intensificări temporare în zona înaltă a Carpaților Meridionali și de Curbură (rafale de 70...90 km/h), dar local și în vestul Olteniei, estul Munteniei, Dobrogea, sudul Moldovei și al Banatului cu viteze în general de 45...50 km/h. Temperaturile maxime vor fi cuprinse între 13 grade în depresiuni și 23 de grade în Dobrogea, iar cele minime se vor situa între 3 grade în vestul Transilvaniei și 14 grade pe litoral. Izolat dimineața și noaptea va fi ceață.

LA BUCUREŞTI

Vremea se va răci semnificativ. Cerul va fi noros și va ploua în cea mai mare parte a intervalului. Vor fi și averse și se vor cumula cantități de apă în general de 20...30 l/mp. Vântul va sufla slab și moderat, temporar cu ușoare intensificări ziua (viteze la rafală de până la 45 km/h). Temperatura maximă va fi de 15...16 grade, iar cea minimă de 9...10 grade.

II. CALITATEA APELOR

1.
Pe fluviul Dunărea

Nu au fost semnalate evenimente deosebite.

2.
Pe râurile interioare

Nu au fost semnalate evenimente deosebite.

3.
Pe Marea Neagră

Administrația Națională „Apele Române” informează că, în data de 11.10.2026, în jurul orei 13:30, la nava ELA (sub pavilion Antigua și Barbuda), acostată în Dana 73 (Oil Terminal) din Portul Constanța, care era sub operațiuni de încărcare cu motorină, s-a produs o deversare pe punte, iar o cantitate de aproximativ 100 litri de motorină s-a scurs ulterior în acvatoriul Danei 73. Produsul deversat a fost reținut în interiorul barajului limitator. S-a intervenit cu autovidanja aparținând Oil Terminal SA și s-au utilizat materiale absorbante pentru colectarea motorinei de pe suprafața mării. 

Comandantul motonavei Ela a fost sancționat contravențional, cf. art. 9 pct. 1 din Hotărârea nr. 1704/2024 privind stabilirea și sancționarea contravențiilor la regimul transportului maritim și pe căile navigabile interioare, cu suma de 50.000 de lei.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate – DJM Dâmbovița informează că, în data de 12.10.2026, în jurul orei 00:23, s-a produs un incendiu pe raza localității Mavrodin, orașul Răcari, județul Dâmbovița. Au ars aproximativ 2 tone de deșeuri menajere, mase plastice și cauciucuri depozitate necontrolat, fiind afectată o suprafață de aproximativ 100 mp. Incendiul a fost stins la ora 01:12, în urma intervenției ISU Dâmbovița.

2. În domeniul solului şi vegetaţiei

Garda Forestieră Râmnicu Vâlcea informează despre producerea, în data de 08.10.2026, la ora 14:50, a unui incendiu de litieră și coronament pe raza Ocolului Silvic Greengold Vest SRL, în zona localităţii Gruia, judeţul Mehedinți. A fost afectată o suprafață de 25,5 ha în fond forestier proprietate privată. Incendiul a fost stins în data de 09.10.2026, la ora 06:30, de către personalul silvic, pompieri și cetățeni. Cauza izbucnirii incendiului: necunoscută.

Garda Forestieră Râmnicu Vâlcea informează despre producerea, în data de 05.10.2026, la ora 12:00, a unui incendiu de litieră pe raza Ocolului Silvic Renașterea Pădurii, în zona localităţii Burila Mare, judeţul Mehedinți. A fost afectată o suprafață de 2,0 ha în fond forestier proprietate privată. Incendiul a fost stins în data de 07.10.2026, la ora 10:00, de către personalul silvic și pompieri. Cauza izbucnirii incendiului: naturală.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

